༄༅། །ལན་གཏོར་གཏོང་ཚུལ་དཔལ་ས་སྐྱ་པ་ངག་དབང་ཀུན་བློས་བརྩམས་པ་བཞུགས་སོ།། ལན་གཏོར་གྲངས་གསོག་བྱེད་ཚེ་ཤོམ་རྒྱུན་གྱི་ཕྱག་ལེན་བཞིན་ལས། གཏོར་མ་ཨ་མྲྀ་ཏ
ས་བསངས།
སྭ་བྷ་ཝ
ས་སྦྱངས།
སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་
ལན་གསུམ།
མཆོག་སྦྱིན་བཅས། ན་མཿསརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་སོགས་གང་མང་། མཐར་དེ་བཞིན་གཤེགས་པ་བཞིའི་མཚན་བརྗོད། ཏིང་ཤག་དཀྲོལ་ལ། ན་མོ་དཀོན་མཆོག་གསུམ་གྱི་བྱིན་རླབས་དང་། །གསང་སྔགས་རིགས་སྔགས་མཐུ་སྟོབས་དང་། །བདག་དང་ཡོན་གྱི་བདག་པོ་ཡི། །ལྷག་བསམ་རྨད་བྱུང་བདེན་པའི་མཐུས། །རཏྣ་ལས་གྲུབ་སྣོད་ཡངས་པར། །མཆོད་སྦྱིན་གཏོར་མ་རྒྱ་ཆེན་འདི། །འདོད་ཡོན་ལྔ་ཡི་རང་བཞིན་ལ། །སྟོང་གསུམ་ཁྱབ་པར་བློས་སྤྲུལ་ཏེ། །ཏིང་འཛིན་སྔགས་རྒྱས་བྱིན་རླབས་ནས། །འབུལ་བའི་ཡུལ་དུ་གྱུར་པ་ནི། །བདག་དང་སྦྱིན་བདག་འཁོར་བཅས་ལ། །བསྐལ་མང་འདས་པའི་སྔོན་རོལ་ནས། །ཤ་འཁོན་ལན་ཆགས་མགྲོན་གཉེར་བའི། །མི་དང་མི་མིན་གདུག་པ་ཅན། །བསད་པས་ཚེ་ལ་གནོད་པ་དང་། བརྒྱབ་པས་ནད་མང་སྐྱེད་བྱེད་ཅིང་། །བརྐུས་འཕྲོགས་ལ་སོགས་ལས་ངན་གྱིས། །ལོངས་སྤྱོད་དབུལ་བར་བྱེད་པའི་གདོན། །ལྷ་སྲིན་སྡེ་བརྒྱད་འབྱུང་པོའི་ཚོགས། །མི་དང་མི་མིན་ཐམས་ཅད་ལ། །བདག་ཅག་འཁོར་དང་བཅས་རྣམས་ཀྱིས། །སྐྱེ་བ་འདིར་ཡང་ནོངས་པའི་ཚོགས། །ཅི་མཆིས་བྱང་ཞིང་དག་གྱུར་ནས། །གནོད་བྱེད་ཀུན་མཉེས་མཆོད་རྫས་འདི། །སྤྱན་གྱི་ཡུལ་དུ་མཛེས་པར་འབུལ། །སྙན་གྱི་ཡུལ་དུ་སྙན་པར་འབུལ། །ཤངས་ཀྱི་ཡུལ་དུ་ཞིམ་པར་འབུལ། །ལྗགས་ཀྱི་ཡུལ་དུ་བྲོ་བར་འབུལ། །ལུས་ཀྱི་ཡུལ་དུ་འཇམ་པར་འབུལ། །ཡིད་ཀྱི་ཡུལ་དུ་ཚིམ་པར་འབུལ། །མཆོད་སྦྱིན་གཏོར་མ་འདི་སྣོམས་ལ། །བདག་སོགས་སྦྱིན་བདག་འཁོར་བཅས་ཀྱི། །ཚེ་སྔོན་ལན་ཆགས་སྦྱངས་དུ་གསོལ། །འདིར་ཡང་བདག་ཅག་གཏི་མུག་པས། །ཁྱེད་རྣམས་ཐུགས་དང་ཅི་འགལ་བ། །བྱང་ཞིང་དག་པར་མཛད་དུ་གསོལ། །ཕྱིན་ཆད་ལན་ཆགས་མགྲོན་ཁྱེར་ནས། །བདག་ཅག་དཔོན་སློབ་འཁོར་བཅས་རྣམས། །བཟུང་པ་ཐོངས་ལ་བཅིངས་པ་ཁྲོལ། མནན་པ་ཐེག་ལ་བསྡམས་པ་ལྷོད། གནོད་པའི་སེམས་ཀུན་བྲལ་གྱུར་ནས། །བདག་ཅག་འཁོར་དང་བཅས་པ་རྣམས། །ཚེ་རིང་ནད་མེད་བདེ་ཞིང་སྐྱིད། །དཔལ་འབྱོར་རིགས་བརྒྱུད་འཁོར་རྣམས་དར། །ལོ་ལེགས་ཕྱུགས་འཕེལ་སྙན་གྲགས་རྒྱས། །བསམ་དོན་ཡིད་བཞིན་འགྲུབ་པར་མཛོད། །དུས་གསུམ་རྒྱལ་བའི་བྱིན་རླབས་ཀྱིས། །དེང་ནས་ཚེ་རབས་ཐམས་ཅད་དུ། །གནོད་བྱ་གནོད་བྱེད་ཐམས་ཅད་ཀྱང་། །བྱང་ཆུབ་སེམས་ཉིད་ཆེར་འཕེལ་ཏེ། །དགེ་བཅུའི་དཔལ་ལ་སྤྱོད་གྱུར་ནས། །བླ་མེད་བྱང་ཆུབ་འགྲུབ་པར་ཤོག །ཨོཾ་ཧི་ཏ་སུ་ཥ་བྷ་ཝནྟུ་སྭཱ་ཧཱ། །
ཞེས་བརྗོད།
ཡང་ནད་པ་ལྟ་བུའམ་གཞན་ཡང་དམིགས་བསལ་དགོས་ཚེ་བསྒྲུབ་བྱ་གང་ཡིན་པ་དེའི་གཟུགས་གླུད་ལ་ལོ་གྲངས་ཀྱི་ཁྲམ་ཤིང་བཙུགས་པ་དང་། མར་མེ། མཐེབ་སྐྱུ། རིལ་བུ། ཆང་བུ། བསྒྲུབ་བྱའི་དྲི་ཟན་རྣམས་ལྷན་ཅིག་ཏུ་བཞག་པ་གོང་གི་ཆོ་གས་བསྔོས་ནས་འདྲེ་ལྔ་བདུད་གཅོད་སོགས་གནོད་བྱེད་གར་གནས་ཀྱི་སར་བསྐྱལ་ལོ། །ཞེས་པ་འདི་ཡང་གཉེར་ཐོག་ལས་འཛིན་བསོད་ནམས་མཆོག་ལྡན་གྱིས་བསྐུལ་བའི་ངོར་ས་སྐྱ་ཀུན་བློས་སྦྱར་བ་དགེ། །།
ཞུས་སོ།། །།

ཀུན་དགའ་བློ་གྲོས།
ལན་གཏོར་གཏོང་ཚུལ།

:tradition textsRare Texts of the S
sonam